ສະຫາຍ ສະເຫຼີມໄຊ ກົມມະສິດ ລົງເຄື່ອນໄຫວຢ້ຽມຢາມ ກອງພົນທີ 3
ເມື່ອບໍ່ດົນມານີ້, ສະຫາຍ ສະເຫຼີມໄຊ ກົມມະສິດ ກຳມະການກົມການເມືອງສູນກາງພັກລັດຖະມົນຕີກະຊວງການຕ່າງປະເທດ ພ້ອມດ້ວຍຄະນະ ໄດ້ລົງເຄື່ອນໄຫວຢ້ຽມຢາມ ແລະ ເຮັດວຽກຢູ່ກອງພົນທະຫານຮາບທີ 3 ເນື່ອງໃນໂອກາດວັນສ້າງຕັ້ງກອງທັບ ຄົບຮອບ 73 ໃຫ້ກຽດຕ້ອນຮັບອັນອົບອຸ່ນຈາກ ສະຫາຍ ບຸນຄົງ ຫຼ້າຈຽມພອນ ກຳມະການສຳຮອງສູນກາງພັກ ເລຂາພັກແຂວງ ເຈົ້າແຂວງອຸດົມໄຊ, ມີສະຫາຍຄະນະພັກ-ຄະນະບັນຊາກອງພົນທະຫານຮາບທີ 3 ພ້ອມດ້ວຍພະນັກງງານຫຼັກແຫຼ່ງ ແລະ ແຂກທີ່ຖືກເຊີນເຂົ້າຮ່ວມ.
ສະຫາຍ ພົນຈັດຕະວາ ໄຊຍະວົງ ໄຊນາມທິລາດ ເລຂາຄະນະພັກ ຫົວໜ້າການທະຫານ ກອງພົນທະຫານຮາບທີ 3 ໄດ້ລາຍງານການເຄື່ອນໄຫວຈັດຕັ້ງປະຕິບັດບັນດາວຽກງານທີ່ສໍາຄັນໂດຍສະເພາະໃນໄລຍະ 1 ປີ ຜ່ານມາ, ຄະນະພັກ-ຄະນະບັນຊາກອງພົນທະຫານຮາບທີ 3 ໄດ້ເປັນເຈົ້ານໍາພາ-ຊີ້ນໍາພະນັກງານນັກຮົບພາຍໃນກົມກອງຂອງຕົນ, ສຶກສາອົບຮົມການເມືອງນໍາພາແນວຄິດເຮັດໃຫ້ພະນັກງານ-ນັກຮົບມີແນວຄິດອຸ່ນອ່ຽນທຸ່ນທ່ຽງເຊື່ອໝັ້ນຕໍ່ການນໍາພາຂອງພັກ-ລັດ, ຂໍ້ກໍານົດກົດລະບຽບຂອງກອງທັບ. ນໍາພາກໍາລັງເຄື່ອນໄຫວຮັກສາບໍລິເວນຊາຍແດນທີ່ກົມ-ກອງຮັບຜິດຊອບໂດຍໄດ້ປະສານສົມທົບ ກັບ ກໍາລັງປ້ອງກັນຄວາມສະຫງົບເພື່ອຕ້ານ ແລະ ສະກັດກັ້ນ ການລັກລອບເຂົ້າເມືອງແບບຜິດກົດໝາຍ, ຄ້າຂາຍເຖື່ອນ, ບັນຫາຢາເສບຕິດ ເປັນຕົ້ນ ພ້ອມທັງຈັດຕັ້ງປະຕິບັດມາດຕະການຕ້ານ ແລະ ສະກັດກັ້ນການແຜ່ລະບາດຂອງເຊື້ອພະຍາດໂຄວິດ-19. ນອກຈາກນີ້, ຍັງຈັດຕັ້ງເຜີຍແຜ່ບັນດາເອກະສານໃຫ້ພະນັກງານ-ນັກຮົບທຸກຄົນມີຄວາມຮັບຮູ້ເຂົ້າໃຈເຊື່ອມຊຶມກຳແໜ້ນ ແລະ ເປັນເອກະພາບຕໍ່ບັນດາເນື້ອໃນສຳຄັນຂອງມະຕິກອງປະຊຸມໃຫຍ່ຄັ້ງທີ XI ຂອງພັກ ແລະ ມະຕິກອງປະຊຸມໃຫຍ່ຄັ້ງທີ V ຂອງອົງຄະນະພັກກະຊວງປ້ອງກັນປະເທດ, ຫັນມະຕິດັ່ງກ່າວ ເປັນທິດທາງວຽກງານ ແລະ ເປັນແຜນການປະຕິບັດງານລະອຽດຂອງອົງຄະນະພັກແຕ່ລະຂັ້ນ, ຍົກສູງຄວາມເປັນເຈົ້າການ ແລະ ຄວາມສາມາດຂອງພະນັກງານ-ນັກຮົບໃນທົ່ວກອງພົນທີ 3, ຈັດຕັ້ງພັນຂະຫຍາຍເຂົ້າສູ່ວຽກງານຕົວຈິງໃຫ້ມີຜົນສຳເລັດຢ່າງຈົບງາມເຮັດໃຫ້ກົມ-ກອງ ແລະ ບຸກຄົນມີການຫັນປ່ຽນໃໝ່ຢ່າງຈະແຈ້ງ ສືບຕໍ່ຜັນຂະຫຍາຍມະຕິດັ່ງກ່າວ ໂດຍຕິດພັນກັບການປັບປຸງບູລະນະການຈັດຕັ້ງພັກແຕ່ລະຂັ້ນ, ປັບປຸງແບບແຜນວິທີເຮັດວຽກ ແລະ ແບບແຜນດຳລົງຊີວິດແກ້ໄຂປະກົດການຫຍໍ້ທໍ້ ໃນການຈັດຕັ້ງກໍຄືຖັນແຖວ ພະນັກງານສະມາຊິກພັກ ແລະ ນັກຮົບທົ່ວກອງພົນທະຫານຮາບທີ 3.
ໂອກາດນີ້, ສະຫາຍ ສະເຫຼີມໄຊ ກົມມະສິດ ກໍໄດ້ສະແດງຄວາມຊົມເຊີຍ ແລະ ຕີລາຄາສູງຕໍ່ ໝາກຜົນທີ່ກອງພົນທະຫານຮາບທີ 3 ຍາດໄດ້ໃນໄລຍະຜ່ານມາ ພ້ອມທັງເນັ້ນໜັກໃຫ້ຄະນະພັກ-ຄະນະບັນຊາ, ພະນັກງານຫຼັກແຫຼ່ງກອງພົນທີ 3 ຕ້ອງໄດ້ເອົາໃຈໃສ່ເປັນສຳຄັນຕໍ່ການປະຕິບັດໜ້າທີ່ວຽກງານປ້ອງກັນຊາດ-ປ້ອງກັນຄວາມສະຫງົບທົ່ວປວງຊົນຮອບດ້ານຕິດພັນກັບຂົງເຂດເສດຖະກິດ-ວັດທະນາທຳ-ສັງຄົມ ແລະ ພົວພັນຮ່ວມມືກັບຕ່າງປະເທດ ພ້ອມກັນນັ້ນ ກໍຕ້ອງຍົກສູງສະຕິລະວັງຕົວ ກຳແໜ້ນທຸກສະພາບການ ສະກັດກັ້ນສະພາບການທີ່ອາດຈະເກີດຂຶ້ນໃຫ້ທັນເວລາ, ຈົ່ງຍົກສູງຄວາມສາມັກຄີເປັນເອກະພາບພາຍໃນໃຫ້ແໜ້ນແຟ້ນ, ມີແບບແຜນວິທີເຮັດວຽກ ຕາມຫຼັກການລວມສູນປະຊາທິປະໄຕ ເປັນໝູ່ຄະນະ ແລະ ມອບໝາຍໃຫ້ບຸກຄົນຮັບຜິດຊອບຢ່າງລະອຽດ, ເອົາໃຈໃສ່ນໍາພາ-ຊີ້ນໍາກົມກອງຂອງຕົນໃຫ້ມີບາດກ້າວໃໝ່ ສຸມໃສ່ການຝຶກແອບຮໍ່າຮຽນທາງດ້ານສິລະປະຍຸດ-ຍຸດທະວິທີ ເພື່ອໃຫ້ມີຄວາມສໍານິຊຳນານ ມີໄຫວພິກທີ່ຄ່ອງແຄ້ວ ແລະ ເຮັດສໍາເລັດໜ້າທີ່ ທີ່ຂັ້ນເທິງມອບໝາຍໃຫ້.